游元著作江天莫雪圖贈朱元禮要余賦
作者：周孚
朝代：宋

paragraphs: 艤舟洞庭三日雪，一夢十年今白髮。
君家此圖忽墮前，便擬寒流泛秋葉。
玉花淅淅紛長空，征鴻不度天無風。
批巖暗水咽哀玉，並溪古木僵寒銅。
李成不生郭熙死，問君今世誰能此。
羣兒丹鉛較形似，我識此翁非畫史。
坐來正復靦我顔，試問倦鳥何時還。
少文已老塵埃間，從翁乞我松陵山。